Broj: 711-I-1782-M-334/22-02-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Željka Linšaka, ravnatelja Nastavnog zavoda za javno zdravstvo Primorsko-goranske županije od 08. kolovoza 2022.g., za davanjem mišljenja Povjerenstva,** na 181. sjednici održanoj dana 28. srpnja 2022.g., daje sljedeće

**MIŠLJENJE**

1. **Sukladno odredbi članka 17. stavka 1. ZSSI-a, obveznik Željko Linšak ne može istovremeno uz obnašanje dužnosti ravnatelja Nastavnog zavoda za javno zdravstvo Primorsko-goranske županije obnašati drugu javnu dužnost člana Općinskog vijeća Općine Kostrena, jer zakonom nije propisana iznimka od opće zabrane istodobnog obnašanja druge javne dužnosti.**
2. **Sukladno odredbi članka 18. stavka 5. obveznik Željko Linšak može istovremeno uz obnašanje dužnosti iz točke I. izreke biti član Hrvatske udruge za sanitarno inženjerstvo.**
3. **Sukladno članku 17. stavku 2. ZSSI-a obveznik Željko Linšak može za vrijeme obnašanja javne dužnosti iz točke I. izreke obnašati i funkciju zamjenika predsjednika Povjerenstva za staleška pitanja Strukovnog razreda za djelatnost sanitarnog inženjerstva Hrvatske komore zdravstvenih radnika te za tu funkciju primati naknadu.**
4. **Sukladno odredbi članka 18. stavka 2. ZSSI-a obveznik Željko Linšak ne može istovremeno uz obnašanje dužnosti iz točke I. izreke obnašati funkciju člana Školskog odbora Osnovne škole Kostrena kao niti člana Školskog odbora Srednje škole Prva sušačka hrvatska gimnazija budući da se ne radi o ustanovama od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije obveznik nije imenovan po položaju.**
5. **Sukladno odredbama ZSSI-a obveznik Željko Linšak može istovremeno uz obnašanje dužnosti iz točke I. izreke obnašati i funkciju člana Savjeta za zdravlje Primorsko-goranske županije ukoliko na navedenu funkciju nije imenovan temeljem statusa vijećnika u Općini Kostrena već je na njih imenovan kao vanjski član te za navedeno primati naknadu.**
6. **Sukladno odredbi članka 18. stavka 5. ZSSI-a obveznik Željko Linšak može istovremeno uz obnašanje dužnosti iz točke I. izreke biti u Nadzornom odboru dobrovoljnog vatrogasnog društva Kostrena sukladno pravu da bude član upravnih i nadzornih tijela najviše dviju neprofitnih udruga, ali bez prava na naknadu osim naknade putnih i drugih opravdanih troškova.**
7. **Sukladno odredbi članka 17. stavka 3. ZSSI-a, obveznik Željko Linšak može istovremeno uz obnašanje dužnosti iz točke I. izreke obavljati poslove docenta na Katedri za zdravstvenu ekologiju Medicinskog fakulteta Sveučilišta u Rijeci te za navedeno primati naknadu.**
8. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljanja funkcija iz članka III., V. i VII. izreke.**

Obrazloženje

Zahtjev za mišljenjem podnio je obveznik Željko Linšak, ravnatelj Nastavnog zavoda za javno zdravstvo Primorsko-goranske županije od 08. kolovoza 2022. U Povjerenstvu zahtjev je zaprimljen 21. srpnja 2022.g. pod poslovnim brojem 711-U-6897-M-334/22-01-4, povodom kojeg se vodi predmet broj M-334/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Uvidom u sudski registar trgovačkog suda u Rijeci utvrđeno je da je pod brojem MBS: 040055795 upisana ustanova Nastavni zavod za javno zdravstvo Primorsko-goranske županije čiji je osnivač Primorsko-goranska županija.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u svojem zahtjevu navodi da od 08. kolovoza 2022.g. preuzima dužnost ravnatelja Nastavnog zavoda za javno zdravstvo Primorsko-goranske županije te postavlja upit može li i dalje, uz obnašanje dužnosti, biti član Hrvatske udruge za sanitarno inženjerstvo, zamjenik predsjednika Povjerenstva za staleška pitanja Strukovnog razreda za djelatnost sanitarnog inženjerstva Hrvatske komore zdravstvenih radnika, član Školskog odbora Osnovne škole Kostrena i Srednje škole Prva sušačka hrvatska gimnazija, član Savjeta za zdravlje Primorsko-goranske županije kao predstavnik poslodavaca u zdravstvu, član Nadzornog odbora Dobrovoljnog vatrogasnog društva Kostrena te biti docent na Katedri za zdravstvenu ekologiju Medicinskog fakulteta Sveučilišta u Rijeci. Nadalje, obveznik navodi i kako je upoznat da istovremeno uz obnašanje dužnosti ravnatelja Nastavnog zavoda za javno zdravstvo Primorsko-goranske županije ne može obnašati dužnost Općinskog vijećnika Općine Kostrena te postavlja upit mora li dati ostavku ili može staviti mandat u mirovanje kao i u kojem roku to mora učiniti.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo ističe da iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a, te da bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Povjerenstvo ističe kako budući da Zakonom o zdravstvenoj zaštiti („Narodne novine“; broj 100/18, 125/19, 147/20) kojim se uređuje funkcija ravnatelja zdravstvenih ustanova nije propisano da ravnatelji zdravstvenih ustanova mogu obnašati dužnost članova predstavničkog tijela kako osnivača tako i drugih jedinica lokalne i područne (regionalne) samouprave, slijedom čega obveznik Željko Linšak ne može istovremeno uz obnašanje dužnosti ravnatelja Nastavnog zavoda za javno zdravstvo Primorsko-goranske županije obnašati i dužnost člana Općinskog vijeća Općine Kostrena.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo ističe kako je iz dostavljene Obavijesti o izboru i imenovanju ravnatelja Nastavnog zavoda za javno zdravstvo Primorsko-goranske županije razvidno da je dana 01. srpnja 2022.g. donesena Odluka o izboru i imenovanju doc. dr. sc. Željka Linšaka, dipl. sanit. ing. ravnateljem Zavoda.

Slijedom navedenog, obveznik je u roku 60 dana od imenovanja dužan razriješiti svoju situaciju istovremenog obnašanja dvije javne dužnosti.

Povjerenstvo ističe kako ono nije ovlašteno odlučivati na koji će način obveznik razriješiti povredu članka 17. stavka 1. ZSSI-a te obveznik sam odlučuje na koju će dužnost podnijeti ostavku kao i hoće li mandat vijećnika staviti u mirovanje ili podnijeti ostavku.

Člankom 18. stavkom 5. propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo ističe kako navedenom odredbom nije ograničeno članstvo u udrugama te stoga obveznik Željko Linšak može biti član Hrvatske udruge za sanitarno inženjerstvo.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 74. Zakona o djelatnostima u zdravstvu („Narodne novine“, broj 87/09) propisano je da se zdravstveni radnici iz članka 73. stavka 2. ovoga Zakona koji obavljaju svoju djelatnost na području Republike Hrvatske, obvezno učlanjuju u Komoru.

Člankom 5. Odluke o osnivanju Hrvatske komore zdravstvenih radnika utvrđena su tijela i stalna Povjerenstva komore.

Povjerenstvo ističe kako u pogledu obavljanja funkcije zamjenika predsjednice Povjerenstva za staleška pitanja Strukovnog razreda za djelatnost sanitarnog inženjerstva Hrvatske komore zdravstvenih radnika isto tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova od posebnog interesa za Republiku Hrvatsku i jedinice lokalne i područne (regionalne) samouprave Povjerenstvo je utvrdilo da Osnovna škola Kostrena kao ni Srednja škola Prva sušačka hrvatska gimnazija nisu ustanove od posebnog interesa za Republiku Hrvatsku niti za jedinicu lokalne ili područne (regionalne) samouprave.

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) propisano je da školom upravlja školski odbor.

Slijedom navedenog Povjerenstvo je utvrdilo da su Školski odbori navedenih škola tijela upravljanja navedenim ustanovama.

Stoga, obveznik Željko Linšak ne može istovremeno uz obnašanje dužnosti ravnatelja Nastavnog zavoda za javno zdravstvo Primorsko-goranske županije obnašati i funkciju člana Školskog odbora Osnovne škole Kostrena i Srednje škole Prva sušačka hrvatska gimnazija budući da se ne radi o ustanovama od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije obveznik nije imenovan po položaju.

Člankom 12. Zakona o zdravstvenoj zaštiti („Narodne novine“, broj 100/18., 125/19. i 147/20.) propisano je da radi ostvarivanja prava, obveza, zadaća i ciljeva na području zdravstvene zaštite na svom području jedinica područne (regionalne) samouprave odnosno Grad Zagreb osniva Savjet za zdravlje. Stavkom 2. istoga članka propisano je da se broj članova Savjeta za zdravlje i druga pitanja od važnosti za rad Savjeta određuju se statutom jedinice područne (regionalne) samouprave odnosno Grada Zagreba, pri čemu treba osigurati sudjelovanje predstavnika jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu kao članova Savjeta.

Nadalje, a u odnosu na članstvo u Savjetu za zdravlje Primorsko-goranske županije Povjerenstvo navodi kako se radi o stručnom tijelu savjetodavnog karaktera te se stoga ne radi o drugoj javnoj dužnosti u smislu članka 17. stavka 1. ZSSI-a.

Međutim, s obzirom da su u navedenom savjetu zastupljeni i predstavnici jedinica lokalne samouprave Povjerenstvo ističe kako obveznik ne bi mogao obnašati navedenu funkciju s osnove dužnosti vijećnika u Općini Kostrena, već samo ukoliko je izabran kao vanjski član Savjeta, odnosno u konkretnom slučaju kao predstavnik poslodavaca u zdravstvu. Povjerenstvo ističe kako obveznik za rad u navedenom tijelu u tom slučaju može primati naknadu.

U odnosu na obavljanje funkcije člana Nadzornog odbora Dobrovoljnog vatrogasnog društva Kostrena Povjerenstvo ističe kako obveznik može obnašati navedenu funkciju ukoliko već ne obavlja funkciju člana upravnog ili nadzornog tijela druge dvije udruge. Povjerenstvo međutim ističe kako sukladno članku 18. stavku 5. ZSSI-a obveznik za navedeno ne može primati naknadu, osim naknade putnih i drugih opravdanih troškova.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog, obveznik može obavljati poslove docenta na Medicinskom fakultetu Sveučilišta u Rijeci budući da navedeno predstavlja obavljanje edukacijske i znanstvene djelatnost u smislu članka 17. stavka 3. ZSSI-a.

Povjerenstvo ističe kako obveznik za obavljanje navedenog posla može primati i naknadu, ali je istu, kao i u slučaju primitka za članstvo u Povjerenstvu za staleška pitanja Strukovnog razreda za djelatnost sanitarnog inženjerstva Hrvatske komore zdravstvenih radnika te Savjetu za zdravlje Primorsko-goranske županije dužan prijaviti prilikom podnošenja imovinske kartice.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Željko Linšak, putem e-maila
2. Objava na internetskoj stranici Povjerenstva
3. Pismohrana